Polisie-opleiding gestaak weens Covid-19Argieffoto Foto: SAPD, Facebook Die opleiding van duisende jongmense wat uiteindelik by polisiestasies landwyd ontplooi sou word, moes noodgedwonge op ys geplaas word. Dít omdat maatreëls om die verspreiding van Covid-19 te bekamp dit onmoontlik maak om met dié opleiding voort te gaan. Kol. Athlenda Mathe, woordvoerder van die polisie, het Dinsdag gesê die opleiding van rekrute wat in Januarie sou begin, is gestaak hangende ’n formele aankondiging deur die polisie se bestuur. Die Suid-Afrikaanse Polisiediens (SAPD) het aanvanklik beoog om 7 000 jeugdiges op te lei wat by al 1 154 polisiestasies oor die hele land ingespan sou word in ’n poging om misdaad hok te slaan. Die werwingsproses was reeds in ’n gevorderde stadium toe dit noodgedwonge weens die koronavirus gestaak is. Die SAPD het in daardie stadium reeds ’n halfmiljoen aansoeke ontvang. Mathe sê uitdagings, waaronder die handhaaf van sosiale afstand en ’n beperking op byeenkomste, maak dit egter in dié stadium onmoontlik om met opleiding te begin. “Die basiese opleiding van nuwe rekrute behels fisieke kontak en met die huidige Covid-19-regulasies sal dit nie moontlik wees om nuwe rekrute aan ’n basiese opleidingsplan te onderwerp, sonder om die risiko te loop dat hulle blootgestel word nie.”